Heimsmeistaramótið í sundi í 50 metra laug hófst í Búdapest í Ungverjalandi í morgun. Anton Sveinn McKee stakk sér þá til sunds í 100 metra bringusundi.
Anton Sveinn keppti í sjöunda og síðasta riðli undanrásanna. Hann synti á einni mínútu og 80 hundruðustu úr sekúndu og varð sjöundi í sínum riðli. Tíminn var 48 hundruðustu frá Íslandsmetinu, sem Anton Sveinn á sjálfur. 16 efstu keppendur komust áfram í undanúrslitin, sem eru síðar í dag. Anton Sveinn varð jafn Pólverjanum Dawid Wiekiera í 17. sæti. Þeir áttu að synda umsund um hvor yrði fyrsti og hvor annar varamaður í undanúrslitin, en Anton Sveinn ákvað að gefa eftir varamannasæti sitt þar sem ekki leit út fyrir afföll í undanúrslitunum. Anton Sveinn verður aftur í eldlínunni á miðvikudag þegar keppt er í hans bestu grein, sem er 200 metra bringusund. Tveir íslenskir keppendur eru á mótinu. Snæfríður Sól Jórunnardóttir keppir í 200 metra skriðsundi á mánudag og svo 100 metra skriðsundi á miðvikudag. Keppni á mótinu hefst aftur síðdegis þegar undanúrslit og úrslit í fjölmörgum greinum fara fram. Sýnt verður beint frá keppninni í dag og hefst útsending á RÚV klukkan fjögur.
Bandaríkjamennirnir Collin Morikawa og Joel Dahmen voru efstir og jafnir að loknum tveimur hringjum á Opna bandaríska meistaramótinu í golfi, en mótið fer að þessu sinni fram í Brookline í Massachusets. Mikið jafnræði er á mótinu og skildu aðeins tvö högg að efsta og tólfta sætið. Það var sérstaklega Morikawa sem lét ljós sitt skína í gær. Hann átti best hring dagsins þegar hann lék á 66 höggum, sem er fjórum undir pari Brookline vallarins. Það skaut honum í efsta sætið. Ásamt Morikawa er Joel Dahmen líka á fimm undir pari. Hann lék á tveimur undir í gær eftir að hafa verið þrjá undir eftir fyrsta keppnisdag. Næstu menn eru skammt undan. Fimm kylfingar eru á fjórum undir pari eftir tvo daga. Þeirra á meðal eru Evrópumennirnir Jon Rahm frá Spáni og Rory McIlroy frá Norður-Írlandi. Höggi þar á eftir eru svo fjórir kylfingar til viðbótar, þar á meðal efsti maður heimslistans, Scottie Scheffler.